Kese is g'n dom | Netwerk24
Deur Johan van Wyk 11 Mei 2019 05:00
Hulle sê boerdery is soos 'n bok en 'n bok is 'n bliksem. Rerig?
'n Bok, die veredelde Suid-Afrikaanse boerbok, nou wêreldwyd gesog en bekend as die "Kalahari Red," is dan so 'n pragtige, uiters nuttige, geharde, vrugbare dier en die lekkerste vleiskos, lekkerder as skaap.
Ek sal my land verraai vir 'n vet tweetandkapater se sout, winddroog-ribbetjie, nie op die kole gebraai nie, maar stadig in 'n langsous opgekook in 'n swart platboomysterpot op 'n Aga-stoof se louplaat.
Ons kon darem lekker lag vir die kostelike foto onlangs in Die Burger van Bollie die bokwagterbobbejaan van die Kamiesberge op 'n pragtige boerbokooi wat hy agter sy trop aan veld toe ry.
KYK: Hoe ry die kees 'n bok dan sit-sit so!
Baas van die plaas: Bollie die bokwagterbobbejaan van die Kamiesberge op 'n pragtige boerbokooi. Foto: Verskaf
Soos die hoenderhaan by aanskoue van 'n volstruiseier vir sy henne gesê het: "Wys jou wat gedoen kan word, nè? So, haal uit en wys!" Bollie is nie die eerste bobbejaan wat as bokwagter diens gedoen het nie. In 1964 het Die Landbouweekblad my Suidwes-Afrika toe gestuur om 'n foto-artikel te gaan doen by 'n Duitse boer wat by Okahandja 'n makgemaakte bobbejaan as bokwagter ingespan het.
Hy het wel nie soos Bollie van die Kamiesberge 'n bok gery nie, maar is soggens met 'n hoed op sy kop agter die boktrop aan veld toe.
Ek weet daar is mense wat sê ek kan verskriklik lieg, maar nie hierdie keer nie. Ek het dit met my eie oë gesien en met 'n Rolleiflex-kamera afgeneem.
Die Duitse bokboer was hoogs in sy skik. Sy bokwagter het hom niks gekos nie en sy bokke was teen roofdiere beskerm. Jy soek nie skoor met 'n uitgegroeide bobbejaanmannetjie nie. Met slagtande so lank soos 'n koubeitel in gapende kake wat 'n rooijakkals se kopbeen in 'n enkele slag kan vermorsel, is hy niemand se maat nie. Maar laat ons hou by die sports wat 'n bobbejaan kan verskaf.
Ou Tat, 'n dierekenner en -temmer by uitnemendheid het sy eie mense geken.
Lank gelede het die mense op Calvinia se jaarlikse boereweek, soos die landbouskou in die ou dae geheet het, gelê soos hulle gelag toe Tat Vi­sagie 'n span van agt boerbokke voor 'n ligte waentjie ingespan het, met 'n mak bobbejaan, gedas en gehoed, wat die leisels hou. Ou Tat, 'n dierekenner en -temmer by uitnemendheid het sy eie mense geken.
Soos die Engelse spreekwoord lui: "Many a truth is spoken in jest."
Dan was daar die sinjaalwagter op die spoorweë in die Karoo wat 'n bobbejaan geleer het om die hefbome te gooi wanneer hy 'n uiltjie knip.